Kun elbiler tilladt – hele Vesterbro bliver nulemissionszone

København har fået sin første nulemissionszone – og det betyder i praksis, at du fremover kun må køre i elbil på Indre Vesterbro.

Borgerrepræsentationen besluttede torsdag aften at trække en skarp streg i asfalten: Fra nu af er området forbeholdt biler uden udstødning. Det vil sige elbiler – og med få undtagelser beboernes egne biler.

Dermed går København samme vej som andre storbyer i Europa, hvor dieselskyer og benzin-os er på vej ud af bymidten. Aarhus Kommune har allerede en lignende zone på vej, og alt tyder på, at flere byer følger trop.

Skal få danskerne til at vælge el

Baggrunden er Folketingets beslutning sidste år, som gav kommunerne grønt lys til at indføre nulemissionszoner. Målet er at skubbe bilparken i en grønnere retning og forbedre luftkvaliteten, hvor folk bor og lever.

Hos brancheorganisationen Mobility Denmark forventer man, at effekten kan mærkes med det samme:

– Bilisterne vil gerne have en bil, der kan køre alle steder – også om to eller tre år. Derfor tror vi, at nulemissionszonerne vil sætte fart på salget af elbiler, siger adm. direktør Mads Rørvig.

Et politisk slagnummer

Indførelsen sker dog ikke uden debat. Kritikerne peger på, at familier risikerer at blive presset ud i et dyrt bilskift, hvis zonerne rulles ud for hurtigt. Tilhængerne mener derimod, at der skal stilles klare krav, hvis den grønne omstilling skal rykke for alvor.

Og én ting er sikkert: Nulemissionszonerne bliver et varmt emne, når danskerne til november skal til stemmeurnerne ved kommunalvalget.

Ifølge et notat fra Københavns Kommune foreslås det, at nulemissionszonen på Indre Vesterbro træder i kraft for persontrafik primo 2027 og for erhvervstrafik medio 2028.

Hvad er en nulemissionszone?

En nulemissionszone er et afgrænset område i byen, hvor kun køretøjer uden udstødning må køre.

Tilladt: Elbiler og andre køretøjer uden forbrændingsmotor.

Ikke tilladt: Benzin- og dieselbiler (med få undtagelser, fx for beboere og erhverv med særlig tilladelse).

Formålet: At forbedre luftkvaliteten, reducere støj og skubbe på den grønne omstilling.

Kun elbiler tilladt – hele Vesterbro bliver nulemissionszone